DOI: 10.14457/tu.the.2018.26
title: การคัดแยกแบคทีเรียจากน้ำเสียจากอุตสาหกรรมยางและผลิตภัณฑ์ยาง เพื่อย่อยสลายสารที่ก่อให้เกิดกลิ่น

description: การคัดแยกแบคทีเรียจากน้ำเสียจากอุตสาหกรรมยางและผลิตภัณฑ์ยางเพื่อย่อยสลายสารที่ก่อให้เกิดกลิ่น การศึกษานี้คัดแยกแบคทีเรียจากน้ำเสียจากโรงงานอุตสาหกรรมยางแท่ง โดยใช้เทคนิคการเทเพลทและทำให้บริสุทธิ์โดยการขีดเชื้อบนจานเพาะเชื้อ ทดสอบความสามารถของแบคทีเรียในการเจริญเติบโตบนอาหารเลี้ยงเชื้อ Mineral Salt Medium (MSM) ที่มีสารที่ก่อให้เกิดกลิ่นแต่ละชนิด ที่ความเข้มข้นเริ่มต้น 100, 200, 300, 400, 500, 600, 700, 800, 900, 1000, 1100, 1200, 1300, 1400 และ 1500 มิลลิกรัมต่อลิตร ทดสอบความสามารถของแบคทีเรียในการเจริญเติบโตบนอาหารเลี้ยงเชื้อ MSM ที่มีสารผสมที่ก่อให้เกิดกลิ่น ที่ความเข้มข้นเริ่มต้นของกรด บิวทิริก 150 มิลลิกรัมต่อลิตร กรดโพรพิโอนิก 500 มิลลิกรัมต่อลิตร และเมทิลเมอร์แคปแทน 50 มิลลิกรัมต่อลิตร โดยทำการวัดค่าความขุ่น(OD) ด้วยเครื่องสเปกโตรโฟโตมิเตอร์ (Spectrophotometer) ที่ 625 นาโนเมตร ทดสอบทางด้านสัณฐานวิทยา และการทดสอบคุณสมบัติทางชีวเคมี โดยใช้ชุดทดสอบ API 50 CH และ API 20 NEผลการศึกษาพบว่าสามารถคัดแยกแบคทีเรียจากน้ำเสียจากโรงงานอุตสาหกรรม     ยางแท่งได้ทั้งหมด 47 ไอโซเลท และเมื่อทำการทดสอบความสามารถของแบคทีเรียเบื้องต้นในการเจริญเติบโตบนอาหารเลี้ยงเชื้อ MSA และ MSM (1% กลูโคส) ที่มีสารที่ก่อให้เกิดกลิ่นแต่ละชนิด พบว่า 12 ไอโซเลท สามารถเจริญได้บนอาหารเลี้ยงเชื้อที่มีกรดบิวทิริกเป็นองค์ประกอบ โดย 6      ไอโซเลท สามารถเจริญได้บนอาหารเลี้ยงเชื้อที่มีกรดโพรพิโอนิกเป็นองค์ประกอบ และ 15 ไอโซเลท สามารถเจริญได้บนอาหารเลี้ยงเชื้อที่มีเมทิลเมอร์แคปแทนเป็นองค์ประกอบ จากนั้นนำไอโซเลทดังกล่าวที่สามารถเจริญเติบโตได้บนอาหารเลี้ยงเชื้อ MSM (1% กลูโคส) ที่มีสารที่ก่อให้เกิดกลิ่นแต่ละชนิด มาทำการทดสอบความสามารถของแบคทีเรียในการเจริญเติบโตบนอาหารเลี้ยงเชื้อ MSM (0.1% กลูโคส) ที่มีสารที่ก่อให้เกิดกลิ่นแต่ละชนิด ที่ความเข้มข้นเริ่มต้นตั้งแต่ 100 ถึง 1500 มิลลิกรัมต่อลิตร พบว่าไอโซเลท ST-D สามารถเจริญเติบโตได้ดีที่สุดบนอาหารเลี้ยงเชื้อที่มีกรด   บิวทิริก โดยมีค่าความขุ่นสูงสุดคือ 0.975 ที่ความเข้มข้นเริ่มต้น 300 มิลลิกรัมต่อลิตร และสามารถเจริญเติบโตได้จนถึงช่วงความเข้มข้นที่ 600 มิลลิกรัมต่อลิตร โดยมีค่าอัตราการเจริญจำเพาะที่ความเข้มข้น 600 มิลลิกรัมต่อลิตร เท่ากับ 0.20757 ต่อชั่วโมง ไอโซเลท AS2V-I สามารถเจริญเติบโตได้ดีที่สุดบนอาหารเลี้ยงเชื้อที่มีกรดโพรพิโอนิก โดยมีค่าความขุ่นสูงสุดคือ 0.931 ที่ความเข้มข้นเริ่มต้น 500 มิลลิกรัมต่อลิตร และสามารถเจริญเติบโตได้จนถึงช่วงความเข้มข้นที่ 800 มิลลิกรัมต่อลิตร   โดยมีค่าอัตราการเจริญจำเพาะที่ความเข้มข้น 800 มิลลิกรัมต่อลิตร เท่ากับ 0.09551 ต่อชั่วโมง และ   ไอโซเลท ST-D สามารถเจริญเติบโตได้ดีที่สุดบนอาหารเลี้ยงเชื้อที่มีเมทิลเมอร์แคปแทน โดยมีค่าความขุ่นสูงสุดคือ 1.175 ที่ความเข้มข้นเริ่มต้น 1500 มิลลิกรัมต่อลิตร และสามารถเจริญเติบโตได้จนถึงช่วงความเข้มข้นที่ 1500 มิลลิกรัมต่อลิตร โดยมีค่าอัตราการเจริญจำเพาะที่ความเข้มข้น 1500 มิลลิกรัมต่อลิตร เท่ากับ 0.20700 ต่อชั่วโมง และจากการทดสอบความสามารถของแบคทีเรียในการเจริญเติบโตบนอาหารเลี้ยงเชื้อที่มีสารผสมที่ก่อให้เกิดกลิ่น พบว่าเชื้อผสมสามารถเจริญเติบโตได้ดีที่สุดบนอาหารเลี้ยงเชื้อที่มีสารผสมที่ก่อให้เกิดกลิ่น มีค่าความขุ่นสูงสุดคือ 0.5493 แต่เป็นการเจริญเติบโตอย่างช้า ๆ เนื่องจากมีค่าอัตราการเจริญจำเพาะต่ำ และจากการทดสอบทางด้านสัณฐานวิทยาและคุณสมบัติทางชีวเคมี พบว่าไอโซเลท ST-D มีความคล้ายคลึงกับ Bacillus megaterium 99.9% และไอโซเลท AS2V-I มีความคล้ายคลึงกับ Alcaligenes feacalis 86.7%